ປະທານປະເທດຫວຽດນາມ ເຈິ່ນດ້າຍກວາງ ແລະ ປະທານາທິບໍດີໂປໂລຍ ອັງເຢິຍ ດູດາ. (ພາບ: TTXVN)
ວກ.ອອນໄລ - ໂດຍຕອບສະໜອງຕາມຄຳເຊື້ອເຊີນຂອງທ່ານ ເຈິ່ນດ້າຍກວາງ ປະທານປະເທດແຫ່ງ ສາທາລະນະລັດ ສັງຄົມນິຍົມຫວຽດນາມ, ທ່ານ ອັງເຢິຍ ດູດາ ປະທານາທິບໍດີແຫ່ງ ສາທາລະນະລັດ ໂປໂລຍ ພ້ອມດ້ວຍພັນລະຍາ ໄດ້ດຳເນີນການຢ້ຽມຢາມລັດຖະກິດ ທີ່ປະເທດຫວຽດນາມ ໃນລະຫວ່າງວັນທີ 27-30 ພະຈິກ 2017.
ໃນຂອບການຢ້ຽມຢາມລັດຖະກິດທີ່ປະເທດຫວຽດນາມ, ທ່ານ ອັງເຢິຍ ດູດາ ປະທານາທິບໍດີແຫ່ງສາທາລະນະລັດ ໂປໂລຍ ໄດ້ພົບປະເຈລະຈາກັບ ທ່ານປະທານປະເທດຫວຽດນາມ ເຈິ່ນດ້າຍກວາງ; ຢ້ຽມຄຳນັບ ທ່ານເລຂາທິການໃຫຍ່ ພັກກອມມູນິດຫວຽດນາມ ຫງວຽນຝູຈ້ອງ, ພົບປະຫາລືກັບ ທ່ານນາຍົດລັດຖະມົນຕີ ຫງວຽນຊວັນຝຸກ; ເຂົ້າຮ່ວມເວທີປາໄສວິສາຫະກິດ ຫວຽດນາມ-ໂປໂລຍ; ເຂົ້າຮ່ວມໃນພິທີເປີດນຳໃຊ້ ຫ້ອງການຜູ້ຕາງໜ້າກົມການລົງທຶ ແລະ ການຄ້າໂປໂລຍ; ໄປຢ້ຽມຢາມນະຄອນໂຮ່ຈີມິນ.
ບັນດາການພົບປະໄດ້ດຳເນີນໄປໃນບັນຍາກາດມິດຕະພາບ ແລະເຂົ້າໃຈຊຶ່ງກັນແລະກັນ, ສອງຝ່າຍໄດ້ແຈ້ງໃຫ້ກັນຊາບກ່ຽວກັບສະພາບການການເມືອງ ເສດຖະກິດ ສັງຄົມ ແລະ ບັນດາການບຸລິມະສິດໃນນະໂຍບາຍການຕ່າງປະເທດຂອງແຕ່ລະປະເທດ, ແລກປ່ຽນກ່ຽວກັບບັນດາມາດຕະການອັນລະອຽດ ເພື່ອຊຸກຍູ້ການພົວພັນສອງຝ່າຍ ແລະ ແລກປ່ຽນບັນດາບັນຫາສາກົນແລະພາກພື້ນ ທີ່ສອງຝ່າຍມີຄວາມສົນໃຈຮ່ວມກັນ.
ຫວຽດນາມເນັ້ນເຖິງຄວາມສຳຄັນຂອງການພັດທະນາການພົວພັນມິດຕະພາບທີ່ເປັນມູນເຊື້ອ ແລະ ການຮ່ວມມືຫຼາຍດ້ານ ລະຫວ່າງຫວຽດນາມກັບບັນດາປະເທດຢູ່ພາກກາງເອີຣົບຕາເວັນອອກ, ໃນນັ້ນ ໂປໂລຍເປັນຄູ່ຮ່ວມມືບຸລິມະສິດໜຶ່ງ; ອວຍພອນຊົມເຊີຍປະຊາຊົນໂປໂລຍ ທີ່ບັນລຸຜົນສຳເລັດທີ່ສຳຄັນຫຼາຍຢ່າງ ໃນການພັດທະນາປະເທດແລະເຊື່ອມໂຍງເຂົ້າກັບ ເອີຣົບ. ໂປໂລຍຕີລາຄາສູງບັນດາຜົນສຳເລັດຂອງປະຊາຊົນຫວຽດນາມ ໃນການພັດທະນາເສດຖະກິດ-ສັງຄົມ ແລະເຊື່ອມໂຍງສາກົນ.
ສອງຝ່າຍຮັບຮອງບັນດາບາດກ້າວພັດທະນາທີ່ສຳຄັນໃນສາຍພົວພັນມິດຕະພາບທີ່ເປັນມູນເຊື້ອແລະການຮ່ວມມືຫຼາຍດ້ານໃນປະຫວັດສາດ 67 ປີລະຫວ່າງຫວຽດນາມແລະໂປໂລຍ; ຊົມເຊີຍການຮັກສາແລະເພີ່ມທະວີການສົນທະນາດ້ານການເມືອງຂັ້ນສູງ ກໍ່ຄືການແລກປ່ຽນຄະນະກຳມະການຢ່າງເປັນປະຈຳ ລະຫວ່າງສະພາແຫ່ງຊາດ, ກະຊວງ ຂະແໜງການແລະທ້ອງຖິ່ນ ຂອງສອງປະເທດ ເຊິ່ງສະແດງໃຫ້ເຫັນເຖິງຄວາມຕັດສິນໃຈການເມືອງ, ການສ້າງກຳລັງຊຸກດັນ ເປີດກວ້າງການຮ່ວມມືສອງຝ່າຍ ໃນບັນດາຂົງເຂດທີ່ມີຄວາມສົນໃຈຮ່ວມກັນຍິ່ງກວ່າອີກ.
ສອງຝ່າຍຕີລາຄາສູງບັນດາຜົນສຳເລັດທີ່ໜ້າເພິງພໍໃຈທີ່ບັນລຸໄດ້ ໃນການຮ່ວມມືດ້ານການຄ້າ ການລົງທຶນສອງຝ່າຍ, ຢືນຢັນຄວາມຕັດສິນໃຈພ້ອມກັນສູ້ຊົນ ເພື່ອເພີ່ມມູນຄ່າການຄ້າສອງສົ້ນຂຶ້ນ, ເຮັດໃຫ້ການຄ້າລະຫວ່າງສອງປະເທດພັດທະນາຢ່າງສົມດຸນ ກົມກຽວ, ເຄົາລົບບັນດາຫຼັກການຕະຫຼາດ, ສ້າງເງື່ອນໄຂອຳນວຍຄວາມສະດວກເພື່ອຂຸດຄົ້ນຄວາມສາມາດບົ່ມຊ້ອນດ້ານຕະຫຼາດ ແລະໂອກາດລົງທຶນ. ສອງຝ່າຍເຫັນດີເປັນເອກະສັນສ້າງຕັ້ງກົນໄກສົມທົບທາງການຮ່ວມມືເສດຖະກິດ ແນໃສ່ຂຸດຄົ້ນຫຼາຍສຸດຄວາມສາມາດຮ່ວມມືລະຫວ່າງສອງປະເທດ ໃນຂົງເຂດການຄ້າແລະການລົງທຶນ ເຊິ່ງໄດ້ຕົກລົງກັນໃນບົດບັນທຶກຄວາມຈຳກ່ຽວກັບການຮ່ວມມືເສດຖະກິດ ລະຫວ່າງກະຊວງອຸດສາຫະກຳການຄ້າຫວຽດນາມ ແລະ ກະຊວງພັດທະນາເສດຖະກິດແລະການເງິນ ແຫ່ງສາທາລະນະລັດໂປໂລຍ.
ສອງຝ່າຍຊົມເຊີຍການລົງນາມໃນຂອບສັນຍາກ່ຽວກັບການຮ່ວມມືດ້ານການເງິນ ລະຫວ່າງລັດຖະບານແຫ່ງ ສສ.ຫວຽດນາມ ແລະ ລັດຖະບານແຫ່ງ ສ.ໂປໂລຍ, ເຫັນດີເປັນເອກະສັນສ້າງພື້ນຖານນິຕິກຳໃຫ້ແກ່ການຜັນຂະຫຍາຍບັນດາໂຄງການຮ່ວມມືນຳໃຊ້ເງິນກູ້ ODA ມູນຄ່າ 250 ລ້ານເອີໂຣ ທີ່ລັດຖະບານ ໂປໂລຍ ຊ່ວຍໃຫ້ຫວຽດນາມ; ສອງຝ່າຍໃຫ້ຄຳໝັ້ນສັນຍາຈະສົມທົບນຳກັນຢ່າງແໜ້ນແຟ້ນແລະມີປະສິດທິຜົນເພື່ອຜັນຂະຫຍາຍບັນດາໂຄງການນຳໃຊ້ເງິນກູ້ພິເສດຂອງໂປໂລຍ.
ສອງຝ່າຍຕີລາຄາສູງການພົວພັນຮ່ວມມືທີ່ເປັນມູນເຊື້ອໃນຂົງເຂດການສຶກສາ, ຊົມເຊີຍການລົງນາມໃນຂໍ້ຕົກລົງການຮ່ວມມືທາງດ້ານການສຶກສາ ລະຫວ່າງກະຊວງສຶກສາແລະຝຶກອົບຮົມຫວຽດນາມ ແລະ ກະຊວງວິທະຍາສາດແລະການສຶກສາມະຫາວິທະຍາໄລແຫ່ງສາທາລະນະລັດໂປໂລຍ, ເຊິ່ງລວມທັງການເພີ່ມຈຳນວນທຶນການສຶກສາໃຫ້ນັກຮຽນຂອງກັນແລະກັນຂຶ້ນເປັນ 20 ຄົນຕໍ່ປີ. ຄຽງຂ້າງນັ້ນ, ສອງຝ່າຍກໍ່ໄດ້ເຫັນດີຈະເຈລະຈາລົງນາມໂດຍໄວໃນ ສັນຍາກ່ຽວກັບການຮັບຮອງປະກາດສະນິຍະບັດການສຶກສາທຽບເທົ່າ.
ສອງຝ່າຍເຫັນດີເປັນເອກະສັນຈະແບ່ງປັນບົດຮຽນ ແລະ ເພີ່ມທະວີການຮ່ວມມືໃນບັນດາຂົງເຂດ ກະສິກຳ, ຊັບພະຍາກອນທຳມະຊາດ ແລະ ສິ່ງແວດລ້ອມ; ຊົມເຊີຍການລົງນາມໃນບົດບັນທຶກຄວາມຈຳກ່ຽວກັບການຮ່ວມມືໃນຂົງເຂດຊັບພະຍາກອນທຳມະຊາດແລະສິ່ງແວດລ້ອມ ລະຫວ່າງກະຊວງຊັບພະຍາກອນທຳມະຊາດແລະສິ່ງແວດລ້ອມຫວຽດນາມ ກັບກະຊວງສິ່ງແວດລ້ອມແຫ່ງສາທາລະນະລັດໂປໂລຍ, ກໍ່ຄື ບົດບັນທຶກຄວາມຈຳກ່ຽວກັບການຮ່ວມມືທາງດ້ານກະສິກຳ ລະຫວ່າງກະຊວງກະສິກຳແລະພັດທະນາຊົນນະບົດຫວຽດນາມ ແລະ ກະຊວງກະສິກຳແລະພັດທະນາຊົນນະບົດແຫ່ງສາທາລະນະລັດໂປໂລຍ.
ສອງຝ່າຍເນັ້ນໜັກເຖິງຄວາມສຳຄັນຂອງການຮ່ວມມືສອງຝ່າຍ ກ່ຽວກັບວິທະຍາສາດ-ເຕັກໂນໂລຊີ ແລະ ຂໍ້ມູນ-ການສື່ສານ ໃນສະພາບການທີ່ໂລກກຳລັງກ້າວເຂົ້າສູ່ການປະຕິວັດອຸດສາຫະກຳຄັ້ງທີ 4.0; ການລົງນາມໃນບົດບັນທຶກຄວາມຈຳລະຫວ່າງອົງການຂ່າວສາມຫວຽດນາມ ແລະ ອົງການຂ່າວສາມໂປໂລຍ ເປັນບາດກ້າວຕົວຈິງເພື່ອນຳຄວາມພົວພັນທະວິພາຄີໄປສູ່ທິດທາງຂອງທ່າອຽງນີ້.
ພ້ອມນັ້ນ, ສອງຝ່າຍພວມພະຍາຍາມຊຸກຍູ້ການຮ່ວມມືທະວິພາຄີໃນບັນດາຂົງເຂດວັດທະນະທຳ ແລະ ທ່ອງທ່ຽວ; ເພີ່ມທະວີການແບ່ງປັນບົດຮຽນກ່ຽວກັບການຮັກສາ ຟື້ນຟູ ປະຕິສັງຂອນວັດຖຸບູຮານ ແລະ ເສີມຂະຫຍາຍຄຸນຄ່າຂອງມໍລະດົກ, ໂດຍສະເພາະ ມໍລະດົກທີ່ໄດ້ຮັບການຍອມຮັບຈາກ ຢູເນສໂກ. ເພີ່ມທະວີການຮ່ວມມືໃນຂົງເຂດການປ້ອງກັນປະເທດ, ໂດຍສະເພາະກ່ຽວກັບອຸດສາຫະກຳປ້ອງກັນປະເທດ, ວຽກງານຝຶກອົບຮົມບຸກຄະລາກອນທາງທະຫານ, ແບ່ງປັນບົດຮຽນການຮ່ວມມືໃນການເຂົ້າຮ່ວມການເຄື່ອນໄຫວຮັກສາສັນຕິພາບຂອງສະຫະປະຊາຊາດ ກໍ່ຄືການແກ້ໄຂຜົນຮ້າຍຈາກສົງຄາມ.
ສອງຝ່າຍສະແດງຄວາມກັງວົນກ່ຽວກັບໄພຂົ່ມຂູ່ຈາກລັດທິກໍ່ການຮ້າຍ, ລັດທິຫົວຮຸນແຮງ, ການຄ້າຢາເສບຕິດຜິດກົດໝາຍ ແລະ ອາຊະຍາກຳຂ້າມຊາດອື່ນໆ, ຈາກນັ້ນ ກໍ່ເຫັນດີເປັນເອກະສັນຈະຊຸກຍູ້ການຮ່ວມມືເພື່ອຮັບມືກັບໄພຂົ່ມຂູ່ເຫຼົ່ານີ້. ພ້ອມກັນນັ້ນ, ເພີ່ມທະວີການສົມທົບແລະສະໜັບສະໜູນຊຶ່ງກັນແລະກັນໃນບັນດາບັນຫາສາກົນ ແລະພາກພື້ນທີ່ສອງຝ່າຍມີຄວາມສົນໃຈແລະມີຜົນປະໂຫຍດຮ່ວມກັນ, ຮ່ວມມືນຳກັນຢ່າງແໜ້ນແຟ້ນຍິ່ງກ່ວາອີກ ຢູ່ທີ່ບັນດາການຈັດຕັ້ງແລະເວທີປາໄສພະຫຸພາຄີ, ພິເສດແມ່ນສະຫະປະຊາຊາດ, ເວທີປາໄສການຮ່ວມມືອາຊີ-ເອີຣົບ ແລະ ອາຊຽນ-ເອີຣົບ. ໂປໂລຍສະແດງຄວາມຂອບໃຈຫວຽດນາມທີ່ໄດ້ສະໜັບສະໜູນໃຫ້ໂປໂລຍເຂົ້າດຳລົງຕຳແໜ່ງກຳມະການບໍ່ຖາວອນຂອງສະພາຄວາມໝັ້ນຄົງສະຫະປະຊາຊາດໃນການເລືອກຕັ້ງເມື່ອເດືອນມິຖຸນາ 2017, ຢືນຢັນຈະສະໜັບສະໜູນຫວຽດນາມໃຫ້ເຂົ້າໃນຕຳແໜ່ງກຳມະການບໍ່ຖາວອນຂອງສະພາຄວາມໝັ້ນຄົງສະຫະປະຊາຊາດ ສະໄໝ 2020 - 2021. ສອງຝ່າຍໃຫ້ຄຳໝັ້ນສັນຍາຊຸກຍູ້ຄວາມເຄົາລົບ ແລະ ປະຕິບັດຕາມກົດໝາຍສາກົນ, ສະໜັບສະໜູນສັນຕິພາບ ສະຖຽນລະພາບ ຄວາມສະຫງົບ ຄວາມປອດໄພ ເສລີພາບໃນການເດີນທະເລແລະການບິນ; ເນັ້ນເຖິງຄວາມສຳຄັນຂອງການແກ້ໄຂຂໍ້ພິພາດຄວາມຂັດແຍ່ງດ້ວຍສັນຕິວິທີ, ລວມທັງການເຄົາລົບຢ່າງເຕັມທີຕໍ່ຂະບວນການດ້ານການທູດແລະກົດໝາຍ, ສອດຄ່ອງກັບກົດໝາຍສາກົນ, ພິເສດແມ່ນອະນຸສັນຍາສະຫະປະຊາຊາດວ່າດ້ວຍກົດໝາຍທະເລປີ 1982.
ການຢ້ຽມຢາມລັດຖະກິດທີ່ປະເທດຫວຽກນາມຂອງທ່ານ ອານດະເຣ ດູດາ ປະທານາທິບໍດີ ແຫ່ງສາທາລະນະລັດ ໂປໂລຍ ຄັ້ງນີ້ ຖືກຖືວ່າເປັນ ເຫດການທີ່ມີຄວາມໝາຍການເມືອງທີ່ສຳຄັນ ໃນການປັບປຸງ ແລະ ເພີ່ມທະວີການພົວພັນມິດຕະພາບ ທີ່ເປັນມູນເຊື້ອ ແລະ ການຮ່ວມມືຫຼາຍດ້ານ ລະຫວ່າງຫວຽດນາມ ແລະ ໂປໂລຍ./.
ໂດຍ ເຟືອງຈ່າ